Diari Oficial de la Generalitat Valenciana


Sumari del DOGV 3695, del 24-02-2000 (2000/1116)

ACORD de 21 de desembre de 1999, de la Comissió Territorial d'Urbanisme de València, referit a l'homologació del sector núm. 7 de Gilet.
----------------------------------------------------------------------------------------------------------------------------------------

### Dades del document

Número de DOGV
:   3695

Data del DOGV
:   24-02-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/1116


Data del document
:   21-12-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Gilet
    * pla d'urbanisme

ACORD de 21 de desembre de 1999, de la Comissió Territorial d'Urbanisme de València, referit a l'homologació del sector núm. 7 de Gilet. [2000/X1116]
  
Vist l'expedient remés per l'Ajuntament de Gilet referit a l'homologació del sector núm. 7, i de conformitat amb els següents:
  
Antecedents de fet
  
Primer. El projecte es sotmeté a informació pública per mitjà d'acord del ple de l'Ajuntament en sessió celebrada el dia 10 de març de 1999. Després del pertinent període d'exposició pública, en el qual es presentà una al·legació, s'aprovà provisionalment pel mateix òrgan en data 16 de juliol de 1999.
  
Segon. El projecte consta de memòria, plans d'informació i plans d'ordenació.
  
Tercer. L'objecte del projecte és l'homologació d'un sector de sòl urbanitzable no programat residencial classificat en el Pla General vigent. Es tracta d'un àmbit de 34.175 m² situat enfront de la urbanització Sant Esperit, al costat de la carretera de Gilet a Sant Esperit.
  
Les determinacions fonamentals de l'homologació són les que s'analitzen a continuació.
  
- Estratègia d'evolució urbana: es recullen les condicions definides en el Pla General per al desenvolupament del sector, entre les quals hem de destacar l'aprofitament tipus de 0,40 m²t/m²s i una densitat màxima de 30 htge./Ha.
  
- Delimitació del sector: l'àmbit d'actuació limita, pel sud, amb la carretera de Gilet a Sant Esperit i, en la resta de límits, amb sòl no urbanitzable protegit.
  
- Xarxa primària: es qualifica com a tal la línia d'alta tensió que travessa l'àmbit d'actuació pel centre del sector. També té aquest caràcter la carretera d'accés al sector, encara que queda fora de l'àmbit del sector.
  
- Aprofitament tipus: el sector constitueix una única àrea de repartiment, l'aprofitament tipus del qual és de 0,4 m²t/m²s.
  
- Directrius per al pla parcial: es fixa un índex d'edificabilitat net de 0,75 m²t/m²s, dels quals 0,15 m²t/m²s corresponen a instal·lacions complementàries dels habitatges.
  
Quart. Gilet disposa d'un pla general aprovat definitivament per la Comissió Territorial d'Urbanisme en data 25 de juliol de 1994. Es troba en tramitació un expedient d'homologació d'aquest Pla General, l'aprovació del qual fou suspesa per acord de la Comissió Territorial d'Urbanisme de data 1 de juny de 1999.
  
Cinqué. En data 8 de juliol de 1999 es presentà una sol·licitud de Cèdula d'Urbanització respecte al programa per al desenvolupament de l'actuació integrada UU-7, coincident amb l'àmbit del sector núm. 7. El director general d'Urbanisme i Ordenació Territorial, per mitjà de Resolució de data 9 d'agost de 1999, decidí no admetre a tràmit l'esmentat expedient, ja que s'havia de tramitar l'expedient d'homologació del sector.
  
Sisé. La Comissió Territorial d'Urbanisme de València, en sessió celebrada el dia 1 d'octubre de 1999, acordà suspendre l'aprovació definitiva de l'homologació del sector núm. 7 de Gilet, fins que es rectificaren diverses deficiències que, en síntesi, es referien a la falta de publicació en un diari, la delimitació del sector i el càlcul de l'aprofitament tipus.
  
Seté. El promotor de l'actuació ha introduït modificacions en el projecte, amb l'objecte d'esmenar les deficiències indicades. Aquestes modificacions foren aprovades pel ple de l'Ajuntament de Gilet, en sessió celebrada el dia 29 de novembre de 1999.
  
Vuité. Les modificacions introduïdes en el projecte són les que es resumeixen a continuació:
  
- Es justifica la delimitació del sector segons els criteris de sectorització regulat en l'art. 20 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (d'ara en avant, LRAU) i art. 17 del Decret 201/1998, de 15 de desembre, del Govern Valencià, pel qual s'aprova el Reglament de Planejament de la Comunitat Valenciana (d'ara en avant, RPCV). En concret, es justifica que es tracta d'un sector aïllat que pretén salvaguardar el paisatge del seu entorn (art. 17.2.C.a RPCV), la concurrència d'una circumstància excepcional com és l'existència d'uns encontorns rocosos que fan de límit natural del sector (art. 17.2.C.c RPCV) i la idoneïtat d'utilitzar aquest element natural com a frontera del desenvolupament urbanístic (art. 17.3.A RPCV). Sense perjudici d'això, es disposa d'un vial per a vianants en el límit del sector amb el sòl no urbanitzable limítrof.
  
- Es reconsideren els càlculs d'aprofitament, excloent la superfície de terrenys de xarxa primària de la superfície computable del sector:
  
Superfície del sector 35.372 m²s
  
Xarxa primària 3.909 m²s
  
Superfície computable del sector 31.463 m²s
  
Aprofitament tipus 0,4 m²t/m²s
  
Aprofitament objectiu 12.585 m²t
  
- Respecte a l'afecció de la línia aèria d'alta tensió, s'indica el següent:
  
. Es fa referència a l'art. 0.5.0.3 de les Normes Urbanístiques del Pla General de Gilet que, textualment, diu: «Haurà de quedar lliure de tota edificació una franja de 50 metres d'amplària centrada en el traçat de la línia de 400 Kv [...]. Qualsevol actuació dins d'aquesta franja haurà de sol·licitar el permís oportú a l'organisme competent que serà qui fixe definitivament la franja de protecció en funció de les característiques de la línia i de l'actuació sol·licitada».
  
. S'aporten còpies de dos informes de Xarxa Elèctrica Espanyola sobre aquesta actuació. En aquests es fixa una zona d'edificació prohibida de 21,20 m d'amplària i una zona d'edificació no recomanada d'amplària variable entre 25,80 m i 57,76 m (les edificacions proposades més pròximes estan a una distància de 11,5 m de l'eix de la línia, per tant fora de la zona d'edificació prohibida, però en la zona d'edificació no recomanada).També s'indica que els suports que formen l'obertura 50-51 compleixen la hipòtesi de seguretat reforçada, per la qual cosa es compleixen les condicions necessàries per a l'emplaçament de construcció en la zona no recomanada.
  
No obstant això, aquests informes indiquen expressament que «el compliment de les distàncies de seguretat exigides per la normativa vigent no significa que, en determinats casos, no es pogueren produir efectes derivats dels camps electromagnètics de la línia que pogueren afectar els elements que es troben dins de la influencia d'aquests camps. Per això, el constructor haurà de dotar les edificacions dels elements necessaris per a la reducció o eliminació d'aquests efectes i considerar en qualsevol cas, que com més s'amplien les distàncies de les edificacions a la línia, menors seran els hipotètics efectes indesitjables derivats de la proximitat de la línia.»
  
Nové. El dia 6 d'octubre de 1999 es publicà en el diari Levante l'anunci d'informació pública del projecte, i s'obri un nou període d'informació pública en el qual es presentà una al·legació.
  
Deu. La Comissió Informativa de la Comissió Territorial d'Urbanisme de València, en la sessió del 14 de desembre de 1999, emeté informe relatiu al projecte que ens ocupa, complint així el que preceptua l'art. 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer. La tramitació ha sigut correcta, conforme amb el que estableix l'article 38, per remissió de la disposició transitòria primera, apartat 2, de la LRAU i en el punt III de la Instrucció de Planejament 1/1996, de 23 de gener de 1996, sobre l'homologació de plans d'urbanisme a la Llei Reguladora de l'Activitat Urbanística.
  
Segon. La documentació està completa, a l'efecte del compliment del que preceptua l'article 27 de la LRAU i l'apartat II.9 de la instrucció d'homologació.
  
Tercer. L'homologació és necessària per al desenvolupament dels sectors de sòl urbanitzable no programat, en aplicació de la disposició transitòria segona, apartat 2, de la LRAU. Es tracta d'una homologació sectorial i declarativa, tal com estan definits aquests conceptes en la instrucció d'homologació.
  
Únicament es sol·licita l'aprovació de l'expedient d'homologació del sector, fet pel qual, una vegada homologat el sector, el pla parcial s'aprovarà definitivament per l'Ajuntament, amb l'obtenció prèvia de la corresponent cèdula d'urbanització, en aplicació de l'article 121 del RPCV.
  
S'ha presentat, simultàniament a la rectificació de deficiències de l'homologació, la sol·licitud de cèdula d'urbanització respecte al pla parcial. En conseqüència, una vegada aprovada definitivament l'homologació es procedirà a resoldre la cèdula d'urbanització amb la tramitació corresponent a aquest expedient.
  
Quart. Analitzat el contingut de les modificacions introduïdes en el projecte, es consideren superades les deficiències que s'assenyalaren en l'acord de la Comissió Territorial d'Urbanisme de València, de data 1 d'octubre de 1999.
  
Cinqué. Les determinacions contingudes en l'homologació s'ajusten al que estableix el punt II.9 de la instrucció d'homologació i es consideren correctes des del punt de vista de les exigències de la política urbanística i territorial de la Generalitat, tal com es recull en l'article 40 de la LRAU.
  
Sisé. La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva d'homologacions de plans urbanístics de municipis de menys de 50.000 habitants, de conformitat amb el que disposa l'article 39 de la LRAU, per remissió de la disposició transitòria primera, apartat 2 de l'esmentat text legal, en relació amb els articles 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que s'ha dit, la Comissió Territorial d'Urbanisme, en la sessió del 21 de desembre de 1999, acorda:
  
Aprovar definitivament l'homologació del sector núm. 7 de Gilet, amb la condició imposada en l'informe de Xarxa Elèctrica Espanyola, relativa a la dotació en les edificacions dels elements necessaris per a la reducció o eliminació dels efectes derivats dels camps electromagnètics de la línia d'alta tensió.
  
Contra aquesta resolució, que no posa fi a la via administrativa, es podrà interposar recurs d'alçada davant el conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de l'endemà de la data d'haver rebut aquesta notificació.
  
Tot això, sense perjudici que puga exercir qualsevol altre recurs que estime oportú.